СпортымкIэ мастерым и кандидат ныбжьыщIэ
Налшык къалэ шахматымкIэ и «Ладья» клубым щекIуэкIа зэхьэзэхуэм Май куейм щыщ шахматист ныбжьыщIэ Строганов Максим джэгугъуи 8-м щыщу 7-р къыщихьащ, зыр зэрытемыгъэкIуауэ иухри, шахматымкIэ спортым и мастерым и кандидат хъуащ.
Максим и гъэсэнщ и адэ, Май къалэ дэт курыт еджапIэ №3-м и егъэджакIуэ, Строганов Виталий. «Си щIалэм зэфIэкI бгъэдэлъщ. Ещанэ классым щIэсу абы район зэпеуэм етIуанэ увыпIэр къыщихьащ, илъэсищ дэкIри, бжьыпэр иубыдащ, иджы шахматымкIэ спортым и мастерым и кандидат хъуащ», — жеIэ Виталий.
Пэжщ, иджыкIэ Май куейм и шахматист ныбжьыщIэхэм спортым и мастерым и кандидату яхэтыр зыщ, ауэ абы хущIэкъухэри щыIэщ. Ахэр япэ разряд зиIэхэу гимназие №1-м щеджэ Головчанский Сергей, Максим и классэгъу Горохов Евгений, школ № 14-м и еджакIуэ Мамедов Маадин сымэщ.
Юрченкэ Наталье.
